Raad om belastingslim te spaarArgieffoto (Foto: Stevepb/Pixabay) Verbruikerskuld en stygende lewenskoste kan nie alleen die blaam dra vir Suid-Afrika se gebrekkige spaarkultuur nie. Suid-Afrikaners is berug daarvoor dat hulle min geld opsy sit vir die toekoms. Baie mense sal natuurlik aanvoer dat dit bykans onmoontlik vir huishoudings is om te spaar, terwyl persoonlike inkomstebelasting, inflasie en elektrisiteitstariewe toenemend styg. Hoewel dié redenasie geldig is, is dit ook so dat ŉ gebrek aan finansiële kennis talle Suid-Afrikaners weerhou om maandeliks ŉ paar rand in die spaarbussie te gooi. Oliver Balcomb, direkteur van die Consolidated Group, sê een van die gewildste opsies wat verbruikers kan oorweeg om op ŉ slim manier te spaar, is ŉ belastingvrye spaarrekening (BVSR). “Suid-Afrikaners spaar gewoonlik nie geld nie,” sê hy en voeg dan by: “BVSR’e is in 2015 ingestel om die algehele besparingsvlak in die ekonomie te verhoog.” Oliver sê hoewel dié produk in beginsel goed klink, is dit egter belangrik dat verbruikers die samestelling van hierdie beleggingsvoertuig verstaan ​​voordat hulle dit by hul finansiële portefeulje voeg. “BVSR’e gaan juis oor belastingbesparing. Dit is ŉ medium waar jou saamgestelde groei, of dit nou uit rente, kapitaalwins of dividende is, belastingvry is,” sê Oliver. Die voordele van so ŉ rekening hang van jou persoonlike omstandighede af. Met die oog daarop bespreek Oliver vyf aspekte wat verbruikers sal help om te besluit of dit die gepaste beleggingsmiddel vir hul finansiële portefeulje is: ŉ Belastingvrye spaarrekening kan gebruik word om vir enige langtermynbehoeftes te spaar. Dit is ŉ uitstekende opsie om jou aftreespaargeld aan te vul of wanneer jy vir ŉ nuwe motor of vir die opvoeding van ŉ kind wil spaar. Die voordeel van so ŉ rekening is dat enige groei in die geld wat op die rekening gehou word, belastingvry is. Dit beteken dat jou spaargeld baie vinniger groei in vergelyking met ŉ tradisionele spaarrekening. Daarbenewens laat ŉ BVSR jou toe om enige tyd die geld sonder boetes of belasting te onttrek. As jy geld onttrek, sal dit egter die groei van jou belegging vertraag. Die maksimum bedrag wat in ŉ belastingjaar belê kan word, is R36 000 en bydraes word beperk tot ŉ lewenslange perk van R500 000. Hou dus jou bydraes noukeurig dop om sodoende te verhoed dat jy meer geld deponeer as wat toegelaat word. Hoewel dit gerieflik is om al jou spaargeld in die belastingvrye rekening te sit, kan dit nadelige gevolge inhou. Bydraes wat die R36 000-perk oorskry, word met 40% belas. Belastingvrye spaarrekeninge is nie geskik vir korttermynbesparings nie. Dit is ŉ langtermynbelegging en is ideaal vir aftreebeplanning. Dit neem ongeveer 14 jaar om die lewenslange bydrae van R500 000 te bereik. Met dié tydperk in gedagte kan jy dit oorweeg om in bategroepe met ŉ hoë groei te belê in teenstelling met korttermynbeleggings in minder aggressiewe fondse. Verbruikers, veral dié wat dit as deel van ŉ aftreeplan oorweeg, behoort hul persoonlike finansiële portefeulje wyer te ondersoek. ŉ Belastingvrye spaarrekening moet slegs oorweeg word as jy reeds die belastingverligting wat deur ander aftreevoertuie, soos ŉ uittree-annuïteit, beskikbaar is ten volle benut. Met dié opsies is bydraes belastingaftrekbaar en jou inkomste is ook nie belasbaar nie. ŉ BVSR is net voordelig omdat jy nie op die rente belas word nie. BVSR’e het gewild geword onder grootouers wat die spaargeld as ŉ neseier vir hul kleinkinders se universiteitsgeld wil belê. Die nadeel is egter dat minderjariges se inkomste waarskynlik onder die belastingdrempel sal wees, wat beteken dat ŉ belegging in die kind se naam in elk geval gewoonlik belastingvry is. As gevolg van die lewenslange perk op bydraes, ontneem jy hulle die geleentheid om hul eie belastingvrye spaarrekening oop te maak. Wanneer die kinders ouer is, is hulle meer geneig om voordeel te trek uit ŉ belastingvrye belegging. Maar dit ter syde, as die BVSR begin is as jou kinders of kleinkinders se aftreefonds, word dit ŉ lewensvatbare opsie. Oliver sê ten slotte dat belastingvrye spaarrekeninge net soos die meeste ander beleggingsvoertuie vir ŉ spesifieke doel ontwerp is. Dit kan dus nie as ŉ losstaande besparingsmedium beskou word nie. Indien jy wel dié opsie oorweeg, is dit altyd beter om eers met jou finansiële beplanner te gesels.